NARIADENIE KOMISIE (EÚ) 2022/1364

zo 4. augusta 2022,

ktorým sa mení nariadenie (ES) č. 1881/2006, pokiaľ ide o maximálne hodnoty obsahu kyseliny kyanovodíkovej v určitých potravinách

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (EHS) č. 315/93 z 8. februára 1993, ktorým sa stanovujú postupy Spoločenstva u kontaminujúcich látok v potravinách (1), a najmä na jeho článok 2 ods. 3,

keďže:

(1) Nariadením Komisie (ES) č. 1881/2006 (2) sa stanovujú maximálne hodnoty obsahu niektorých kontaminantov vrátane kyseliny kyanovodíkovej v potravinách.

(2) Kyselina kyanovodíková je vysoko toxická látka. Aj keď sa v potravinách nenachádza v toxikologicky významných úrovniach, k jej uvoľňovaniu dochádza, keď sa potraviny z rastlín obsahujúce kyanogénne glykozidy žujú alebo inak spracúvajú a tieto glykozidy vstupujú do styku s hydrolytickými enzýmami. Keďže kyselina kyanovodíková sa vždy tvorí ako zmes nedisociovanej kyseliny a disociovaných kyanidových iónov, pre túto zmes označovanú ako „kyanid“ sa vypočíta smerodajná hodnota stanovená z hľadiska ochrany zdravia.

(3) Európsky úrad pre bezpečnosť potravín (ďalej len „úrad“) prijal v roku 2019 aktualizáciu vedeckého stanoviska k hodnoteniu zdravotných rizík súvisiacich s prítomnosťou kyanogénnych glykozidov v potravinách iných ako surové marhuľové jadrá (3). Úrad dospel k záveru, že expozícia človeka neprevyšujúca akútnu referenčnú dávku vo výške 20 μg kyanidu/kg telesnej hmotnosti by nemala mať akútne nepriaznivé účinky. Pri konzumácii niektorých potravín, ako sú napríklad ľanové semená, mandle a maniok s vysokým obsahom kyanogénnych glykozidov, by sa mohla akútna referenčná dávka pre kyanid prekročiť. Je preto vhodné stanoviť pre tieto potraviny maximálne hodnoty obsahu kyseliny kyanovodíkovej vrátane kyseliny kyanovodíkovej viazanej v kyanogénnych glykozidoch. Pri konzumácii drvených ľanových semien ako takých sú biologická dostupnosť kyseliny kyanovodíkovej a úrovne expozície človeka vyššie ako pri konzumácii celých ľanových semien alebo pri ich tepelnom ošetrení. Je preto vhodné stanoviť prísnejšie úrovne pre celé ľanové semená, ktoré môže spotrebiteľ pred konzumáciou rozdrviť, a drvené ľanové semená uvádzané na trh pre konečného spotrebiteľa, ak sú určené na konzumáciu v surovom stave.

(4) V záujme zabezpečenia vysokej úrovne ochrany ľudského zdravia by sa preto v niektorých potravinách mali stanoviť maximálne hodnoty obsahu kyseliny kyanovodíkovej.

(5) Nariadenie (ES) č. 1881/2006 by sa preto malo zodpovedajúcim spôsobom zmeniť.

(6) S cieľom umožniť hospodárskym subjektom pripraviť sa na nové pravidlá zavedené týmto nariadením je vhodné poskytnúť primeraný čas dovtedy, kým sa nové maximálne hodnoty obsahu nezačnú uplatňovať. Okrem toho je vhodné stanoviť prechodné obdobie pre potraviny, ktoré boli zákonne uvedené na trh pred dátumom uplatňovania tohto nariadenia.

(7) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1 Príloha k nariadeniu (ES) č. 1881/2006 sa mení v súlade s prílohou k tomuto nariadeniu.

Článok 2 Potraviny uvedené v prílohe, ktoré boli na trh zákonne uvedené pred 1. januárom 2023, môžu zostať na trhu až do dátumu ich minimálnej trvanlivosti alebo dátumu ich spotreby.

Článok 3 Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie. Uplatňuje sa od 1. januára 2023.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 4. augusta 2022 Za Komisiu predsedníčka Ursula VON DER LEYEN

(1) Ú. v. ES L 37, 13.2.1993, s. 1.

(2) Nariadenie Komisie (ES) č. 1881/2006 z 19. decembra 2006, ktorým sa ustanovujú maximálne hodnoty obsahu niektorých kontaminantov v potravinách (Ú. v. EÚ L 364, 20.12.2006, s. 5).

(3) Vedecké stanovisko „Evaluation of the health risks related to the presence of cyanogenic glycosides in foods other than raw apricot kernels“ (Hodnotenie zdravotných rizík súvisiacich s prítomnosťou kyanogénnych glykozidov v potravinách iných ako surové marhuľové jadrá), EFSA Journal, zväzok 17, č. 4, Európsky úrad pre bezpečnosť potravín, 2019, s. 78; https://doi.org/10.2903/j.efsa.2019.5662.